སྔོན་འཇུག་མེད་པར་རྗེས་འཇུག་གི་དོན་བསྟན་པ་ཆེས་མང་སྟེ་མིང་རྐྱང་ཕལ་ཆེར་དེ་འདྲ་ཡིན་པའི་ཕྱིར་སྙམ་ན།དེ་འདྲའི་མིང་རྐྱང་རྣམས་རྗེས་འཇུག་གིས་མིང་དུ་གྲུབ་པ་ཡིན་ཀྱང་དེས་བདག་གཞན་དང་དུས་གསུམ་སོགས་བསྟན་པ་མེད་པས།སྤྱིར་རྟགས་འཇུག་གི་གཞུང་འདིའི་བསྟན་བྱའི་གཙོ་བོ་མ་ཡིན་ལ།ཁྱད་པར་སྔོན་འཇུག་ལྔ་བཞིན་སྦྱར།།ཞེས་པའི་སྦྱར་བྱ་མ་ཡིན་པར་ངེས་པས་སྐྱོན་དུ་མི་འགྱུར་རོ།།དེས་ན་སྐབས་འདིའི་དངོས་བསྟན་གྱི་དབང་དུ་བྱས་པའི་དཔེར་བརྗོད་ནི་སྔོ་ནའཇུག་གི་སྐབས་སུ་རྒྱས་པར་བསྟན་པ་ཉིད་ལས་ལོགས་སུ་མི་དགོས་ནའང་ཕྱོགས་མཚོན་པའི་ཕྱིར་རྗེ་འཇུག་གི་རྟགས་ཀྱི་གོ་རིམ་དང་མཐུན་པར་ཅུང་ཟད་བཀོད་པས་གོ་བདེ་བ་ལ་བསམས་ནས་དཔེར་བརྗོད་ན།སྐྱེས་བུའི་རྟགས་རབ་འབྲིང་ཐ་གསུམ་ཅི་རིགས་པར་དུས་འདས་པ་ལ་འཇུག་པ་ནི།བརྟགས།བཏགས།བཅགས།བསགས།བསྒྲུབས།བསྐྱབས།བསྟབས།བཀག།བལྟས།བརྒྱབ།བཅད།ལྟ་བུ་དང་།དེ་རྣམས་བྱེད་པ་བདག་ལ་འཇུག་པ་ནི།འདོགས་བྱེད།འདེགས་བྱེད།འཛུགས་བྱེད།འགུགས་བྱེད།གཞིབས་བྱེད།གཤིབས་བྱེད།གནུབས་བྱེད།འཇོག་བྱེད།འགས་བྱེད།འགྲུབ་བྱེད།གཅོད་བྱེད།ལྟ་བུ་དང་།དེ་རྣམས་བྱ་བ་གཞན་ལ་འཇུག་པ་ནི།གདགས་བྱ།བསྡིགས་བྱ།བསྡོགས་བྱ།གཏུབས་བྱ།དགག་བྱ།བརྟས་བྱ།གཟབ་བྱ།བསྒྲུབ་བྱ།བསྟབ་བྱ།བསྐྱབ་བྱ།བསྐྱེད་བྱ།ལྟ་བུ་དང་།དེ་རྣམས་བདག་གཞན་གྱི་དབྱེ་བས་མ་བསྡུས་པའི་ད་ལྟ་དང་མ་འོངས་པ་ཅི་རིགས་པར་འཇུག་པ་ནི།འདེགས་བཞིན་པ།འདོགས་བཞིན་པ།གཏུབས་བཞིན་པ།འགོག་བཞིན་པ།གཅོད་བཞིན་པ།རང་བཞིན་གྱིས་གཤེགས་པར་འགྱུར།རང་བཞིན་གྱིས་འགྲུབ་པར་འགྱུར།འཆད་པར་འགྱུར།འཐས་པར་འགྱུར།ལྟ་བུ་རྣམས་སོ།།